Otvoriť v prehliadači
## U nás v kníhkupectve
sa tešíme z kníh, často a veľa. Skoro každý deň sa rozprávame o novinkách, či knihách, ktoré čítame a z ktorých sme nadšení. Kníhkupkyňa Kristína je napríklad v posledných dňoch nadšená z Lukavických zápiskov Hany Ponickej, ktoré sú ešte pár dní knihou mesiaca apríl: „Zápisky sú pre mňa v týchto dňoch vlastne trocha terapeutické čítanie, keďže opisujú normalizáciu, vidím v nich paralelu so súčasným stavom kultúry na Slovensku. Je to veľmi obrazná kniha, ľahko sa číta a pobavilo ma, že aj vtedy bolo populárnou témou strieľanie medveďov, dokonca vo veľmi podobnom duchu, ako dnes. Plus som sa dočítala celkom zaujímavé pikošky zo života vtedajších spisovateľov.”
Kniha mesiaca máj už je vymyslená, dohodnutá a pripravená, len ešte neprišla z tlačiarne. Tipnete, si, čo to bude? Prezradíme len, že ide o novinku vydavateľstva Inaque. Katarína drží v ruke novú knihu Mily Haugovej Sylwa Rerum, a nie náhodou: už zajtra, v utorok 29. apríla o 18.00 budeme v Artfore túto krásnu knihu slávnostne uvádzať do života. Určite príďte, okrem autorky a vydavateľa prisľúbil účasť aj dizajnér Martin Mistrík.
Minulý týždeň vo štvrtok si boli zakladatelia Artfora Jana a Vladimír Michalovci prevziať Cenu primátora. Na sociálnych sieťach sme od vás dostali neuveriteľne veľké množstvo gratulácií a prianí a chceme vám za všetky srdečne poďakovať. Ocenenie prichádza v pre kultúru neľahkých časoch, o to viac si ho vážime. A rovnako aj vás, ktorí a ktoré sa k nám vraciate a vďaka vám vieme, že to, čo robíme, má zmysel.
Tento týždeň je 1. máj, takže vo štvrtok sa k nám neprežeňte, budeme v lese a kníhkupectvo aj kaviareň budú zatvorené. Ale v piatok máme, naopak, otvorené. Aj v sobotu. Takže to sa istotne prežeňte, lebo bez vás je u nás v kníhkupectve otupno a navyše, naše kníhkupecké služby sú legendárne:
Telá v knihách a knihy o tele. Od krásnej literatúry, cez filozofiu, sociológiu, až po motivačnú literatúru.
## Napísali o Artfore k 35. narodeninám
Milé Artforum, to je už naozaj 35 rokov? Neuveriteľná predstava! Človek, kniha, udalosť spojená s Artforom je pre mňa trojjedine zhmotnená vo Vladovi, Michalovi a Miškovi. Táto trojjediná bytosť má síce o málo viac ako 35, ale svojou činorodosťou mi pripomína mladého chalana s hlavou plnou nápadov a myšlienok. A v drvivej väčšine zmysluplných, čo v dnešnej dobe je veľká vzácnosť. A to je vlastne aj moja odpoveď na všetky tri otázky. On je pre mňa dôležitou osobnosťou, spojenou s knihami podstatnými pre môj život, a každé stretnutie s ním je pre mňa nezabudnuteľnou udalosťou. Daniel Kollár, Dajama
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.